Title: ประกาศเจ้าพนักงานจราจรจังหวัดสกลนคร เรื่อง กำหนดอัตราความเร็วของรถในทาง ในเขตพื้นที่อำเภอเมืองสกลนคร จังหวัดสกลนคร

ประกาศเจ้าพนักงานจราจรจังหวัดสกลนคร
เรื่อง กำหนดอัตราความเร็วของรถในทาง
ในเขตพื้นที่อำเภอเมืองสกลนคร จังหวัดสกลนคร

ด้วยคณะอนุกรรมการจัดระบบการจราจรทางบกจังหวัดสกลนคร
ได้มีมติที่ประชุม เมื่อวันที่ ๑๗ พฤศจิกายน ๒๕๖๐ กำหนดเส้นทางจำกัดความเร็วในเขตพื้นที่อำเภอเมืองสกลนคร
ที่มีความเสี่ยงต่อการเกิดอุบัติเหตุ ในเขตอำเภอเมืองสกลนคร เพื่อกำหนดความเร็วที่เหมาะสมกับพื้นที่ชุมชน
และให้ติดตั้งป้ายจำกัดความเร็ว โดยมติจากคณะกรรมการจัดระบบจราจรทางบกจังหวัดสกลนครมีความเห็นชอบ กำหนดเส้นทาง จำนวน ๔ เส้นทางในเขตพื้นที่อำเภอเมืองสกลนคร เพื่อให้เป็นถนนต้นแบบ ในการควบคุมความเร็วของรถแต่ละประเภทไม่เกินอัตราความเร็วตามที่อนุกรรมการจัดระบบจราจรทางบก จังหวัดสกลนคร กำหนด

ฉะนั้น เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุอาศัยอำนาจตามความในมาตรา ๖๗ และมาตรา ๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่ ๕๒๙/๒๕๕๕
ลงวันที่ ๗ กันยายน ๒๕๕๕ เรื่อง แต่งตั้งเจ้าพนักงานจราจรตามพระราชบัญญัติจราจรทางบก
พ.ศ. ๒๕๒๒ จึงได้ออกประกาศเจ้าพนักงานจราจรจังหวัดสกลนคร ไว้ดังต่อไปนี้

ข้อ ๑  ประกาศนี้เรียกว่า ประกาศเจ้าพนักงานจราจรจังหวัดสกลนคร
เรื่อง กำหนดอัตราความเร็วของรถในทาง ในเขตพื้นที่อำเภอเมืองสกลนคร จังหวัดสกลนคร

ข้อ ๒  กำหนดเส้นทางจำกัดความเร็วของรถทุกประเภท ในเขตพื้นที่อำเภอเมืองสกลนครดังนี้
๒.๑ ถนนนิตโย (สายสกลนคร - อุดรธานี)
ช่วงที่ ๑ จากสถานีบริการน้ำมัน (ปตท.) บ้านพังขว้างเหนือ ถึง สี่แยกบ้านธาตุนาเวง
ให้ใช้ความเร็วของรถทุกประเภทไม่เกิน ๖๐ กิโลเมตรต่อชั่วโมง
๒.๒ ถนนนิตโย (สกลนคร - อุดรธานี) ช่วงที่
๒ จากสี่แยกบ้านธาตุนาเวง ถึง ประตูเมืองสกลนคร กำหนดความเร็ว รถบรรทุก รถโดยสาร รถบรรทุกลากจูง
รถพ่วง หรือรถยนต์สามล้อ ให้ใช้ความเร็วไม่เกิน ๖๐ กิโลเมตรต่อชั่วโมง
ยกเว้น รถยนต์อื่นนอกจากระบุไว้ หรือรถจักยานยนต์ ให้ใช้ความเร็วไม่เกิน
๗๐ กิโลเมตรต่อชั่วโมง
๒.๓ ถนนนิตโย (สกลนคร - นครพนม) ช่วงที่
๓ จากสี่แยกบ้านธาตุนาเวง ถึง สามแยกทางเข้าท่าอากาศยานสกลนคร ให้ใช้ความเร็วของรถยนต์ทุกประเภท
ไม่เกิน ๖๐ กิโลเมตรต่อชั่วโมง
๒.๔ ถนนสุขเกษม (สกลนคร - กาฬสินธุ์) ช่วงที่ ๑ จากสถานีบริการน้ำมัน
(ปตท.) ศาลากลางจังหวัดสกลนคร ถึง สามแยกบ้านศรีวิชา ให้ใช้ความเร็วของรถยนต์ทุกประเภทไม่เกิน
๖๐ กิโลเมตรต่อชั่วโมง

ข้อ ๓  ข้อบังคับ/ประกาศใด ขัดแย้งกับประกาศนี้
ให้ยกเลิกการบังคับใช้เป็นการชั่วคราวให้ถือตามประกาศนี้แทน

ข้อ ๔[๑]  ประกาศนี้ให้บังคับใช้ นับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ
วันที่ ๒๙ พฤศจิกายน พ.ศ. ๒๕๖๐
พลตำรวจตรี
สมเกียรติ  เกิดจงรักษ์
ผู้บังคับการตำรวจภูธรจังหวัดสกลนคร
เจ้าพนักงานจราจรจังหวัดสกลนคร

ภูมิกิติ/จัดทำ
๔
เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๖๓ ง/หน้า ๓๘/๑๙ มีนาคม ๒๕๖๑